राजदूत पाण्डेले भेटे मलेसियाली परराष्ट्र अधिकारी
मलेसियाका लागि नेपाली राजदूत उदयराज पाण्डेले मलेसियाली परराष्ट्र मन्त्रालयका अधिकारीसँग भेटवार्ता गरेका छन् । पाण्डेले सोमबार परराष्ट्र मन्त्रालयका उपमहासचिव नुरसीरवान बीन जाइनल अविद्दिनसँग भेटेर श्रम सम्झौताको कार्यान्वयन, कलिंग भिसा लागेका कामदार लिन र स्वास्थ्यसम्बन्धी नयाँ मापदण्डको व्यवस्था लगायत विषयमा सघाउन आग्रह गरेका हुन् । 
क्वालालम्पुर — मलेसियाका लागि नेपाली राजदूत उदयराज पाण्डेले मलेसियाली परराष्ट्र मन्त्रालयका अधिकारीसँग भेटवार्ता गरेका छन् । पाण्डेले सोमबार परराष्ट्र मन्त्रालयका उपमहासचिव नुरसीरवान बीन जाइनल अविद्दिनसँग भेटेर श्रम सम्झौताको कार्यान्वयन, कलिंग भिसा लागेका कामदार लिन र स्वास्थ्यसम्बन्धी नयाँ मापदण्डको व्यवस्था लगायत विषयमा सघाउन आग्रह गरेका हुन् । पुत्राजयास्थित मन्त्रालयकै कार्यकक्षमा भएको भेटमा गत कार्तिकमा गरिएको द्विदेशीय श्रम सम्झौताको कार्यन्वयन गर्दै खासगरि स्वास्थ्यसम्बन्धी नयाँ व्यवस्था र कलिंंग भिसा लागेका कामदारलाई लैजाने विषयमा मलेसियाबारे यथासक्य काम अघि बढाइदिन अनुरोध गरेका दूतावासले जनाएको छ । दूतावासका अनुसार भेटमा आगामी साता हुन लागेको लगानी सम्मेलनबारे समेत ती अधिकारीलाई जानकारी गराइएको छ । भेटमा अविद्दिनले मलेसियाली दूरसञ्चार कम्पनी एक्जिएटाको लगानी रहेको एनसेलको करको सम्बन्धमा समेत जिज्ञासा राख्दै नेपालसँग भएको दोहोरो करसम्बन्धी सम्झौता र लगानी ग्यारेन्टीसम्बन्धी सम्भौतासम्बन्धी थप छलफल गर्नुपर्ने बताएका थिए । उक्त भेटमा दुईदेशबीच उच्च स्तरीय भ्रमण गराउने र कामदारका समस्या समाधानबारे पनि छलफल भएको जनाइएको छ । 